
ΔΕΛΤΙΟ ΤΥΠΟΥ 
Η Εγκύκλιος της κ. Γκάγκα για εφημερίες τομέα στο ΕΣΥ είναι άκρως επικίνδυνη για γιατρούς και ασθενείς

Την Παρασκευή 28 Απριλίου αναρτήθηκε στη ΔΙΑΥΓΕΙΑ εγκύκλιος της αν υπ. κ. Μ. Γκάγκα, βασισμένη σε αντίστοιχη γνωμοδότηση του ΚΕΣΥ,  με την οποία εισάγεται στα δημόσια νοσοκομεία το εφημεριακό καθεστώς του τομέα, ενέργεια άκρως επικίνδυνη για γιατρούς και ασθενείς. 
Είναι ολοφάνερο πως ούτε ο παθολόγος δεν μπορεί να κάνει τον καρδιολόγο (Παθολογικός τομέας), αλλά ούτε ΩΡΛ ή ο ορθοπαιδικός τον μαιευτήρα-γυναικολόγο (Χειρουργικός τομέας).
Το εγχείρημα αυτό αποδεικνύει για μια ακόμα φορά την χιλιοειπωμένη από μας υποστελέχωση του κρατικού τομέα υγείας (νοσοκομεία, ΚΥ). Σε  ορισμένες δε νησιωτικές και δυσπρόσιτες περιοχές είναι τόσο βαριά, που  ο γιατρός αποτελεί «είδος πολυτελείας».  
Το ΕΣΥ αυτή τη στιγμή για να ορθοποδήσει χρειάζεται να υλοποιηθούν τρεις παράμετροι:
1. Πλήρης επικράτηση της αξιοκρατίας σε όλα τα επίπεδα,
2. Αξιοπρεπείς συνθήκες εργασίας και
3. Αναβάθμιση το ιατρικού μισθολογίου τουλάχιστον στα επίπεδα της προ των μνημονίων εποχής με παράλληλη θέσπιση ισχυρών και ελκυστικών κινήτρων για τις απομακρυσμένες και άγονες περιοχές.
Θα πρέπει η συγκεκριμένη εγκύκλιος να αποσυρθεί άμεσα γιατί αντί να προσελκύσει νέους γιατρούς και να ανακόψει τη αιμορραγία του κλάδου προς το εξωτερικό, θα αναγκάσει σε άτακτη φυγή και αυτούς που ήδη υπηρετούν.
Τα αποσπασματικά πειράματα κάλυψης του αποψιλωμένου ΕΣΥ από το υπ. Υγείας είναι βέβαιο ότι θα οδηγήσουν σε επικίνδυνους ατραπούς γιατρούς  και ασθενείς.

